DA Den Europæiske Unions Tidende C 162/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 162/13

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PORC DU SUD-OUEST«

EF-Nr.: FR-PGI-0005-0909-07.11.2011

BGB ( X ) BOB ( )

1. Betegnelse:

»Porc du Sud-Ouest«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produkttype:

Kategori 1.1: Kød (og slagteaffald), fersk

3.2. Beskrivelse af produktet med betegnelsen i punkt 1:

Kød fra »Porc du Sud-Ouest« er fersk kød fra svin født og opdrættet i Sud-Ouest (den sydvestlige del af Frankrig), de er blevet fodret med mindst 30 % hestetandsmajs i hele opfedningsperioden (fra 12. leveuge).

De er blevet slagtet ved en vægt for en uforarbejdet slagtekrop på minimum 90 kg (uden øvre vægtgrænse) med en tolerance på 3 kg i perioder med høj sommervarme (fra 1. juni til 30. september).

Slagtekroppene fra »Porc du Sud-Ouest« har en slut-pH-værdi på mellem 5,5 og 6,2.

Udskæringsstykkerne fra disse slagtekroppe har en farve, der ligger mellem 3 og 6 på den japanske farveskala for hvirvelsøjler.

Kød fra »Porc du Sud-Ouest« er ud fra et fysisk-kemisk synspunkt kendetegnet ved et højt indhold af flerumættede fedtsyrer (navnlig et linolsyreindhold på 10-15 % af de samlede fedtsyrer i kødets fedt) og færre mættede fedtsyrer.

Det er ligeledes rigt på lipider og E-vitamin.

Ud fra et organoleptisk synspunkt er kød fra »Porc du Sud-Ouest«, der er mere rødt end almindeligt svinekød, saftigt og mørt, og det har en intens smag.

For at begrænse den stress, svinene udsættes for, og som påvirker slut-pH i negativ retning og ødelægger kødets kvalitet, skal også turen mellem bedriften og slagteriet være så kort som mulig: højst 200 km eller maksimalt seks timers transport mellem bedriften og slagteriet.

Ved markedsføringen præsenteres kød fra »Porc du Sud-Ouest« fersk som slagtekroppe, halve slagtekroppe, udskæringsstykker, udbenet kød eller ej.

3.3. Råvarer (kun for forarbejdede produkter):

Ingen.

3.4. Foder (kun for produkter af animalsk oprindelse):

I hele opdrætsperioden må foderet ikke indeholde maniok, søde kartofler, køkkenaffald, kødmel, benmel, fjermel eller blodmel eller nogen andre proteiner fra landdyr med undtagelse af gelatine, der anvendes som hjælpestof for vitaminer og mineraler, og ligeledes med undtagelse af proteiner fra mælk og mælkeprodukter.

Fra grisene fravænnes, og indtil de slagtes, indeholder deres foder minimum 60 % korn samt produkter og biprodukter heraf.

I opfedningsfasen, dvs. fra 12. leveuge og frem til slagtningen, må foderet ikke indeholde palmeolie (kilder til mættede fedtsyrer), fiskeprodukter, animalsk fedt og vækstfremmende tilsætningsstoffer. I samme periode indeholder foderet til grisene minimum 30 % hestetandsmajs, ligesom det har et indhold på over 1,1 % (11 g/kg foder) linolsyre (C18:2) og under 1,7 % (17 g/kg foder).

3.5. Specifikke produktionsetaper, der skal finde sted i det afgrænsede geografiske område:

Den omstændighed, at alle opdrætsfaserne for svinene (fødsel, perioden efter fravænning, opfedning) obligatorisk skal finde sted i det geografiske område, er en garanti for kødets kvalitet.

3.6. Særlige regler vedrørende udskæring, rivning eller emballering osv.:

Ingen.

3.7. Specifikke mærkningsregler:

Mærkningen af produktet omfatter:

— beskyttet geografisk betegnelse: »Porc du Sud-Ouest«

— EU's BGB-logo i farver eventuelt suppleret med den skriftlige angivelse »beskyttet geografisk betegnelse«

4. Afgrænsning af det geografiske område:

Det geografiske område for den beskyttede geografiske betegnelse omfatter følgende administrative regioner:

— Aquitaine

— Midi-Pyrénées

— Poitou-Charentes.

5. Tilknytning til det geografiske område:

5.1. Det geografiske områdes egenart:

Området Sud-Ouest har de særlige kendetegn, at det er et traditionelt svineproduktionsområde, og at det har en lang tradition for at bruge hestetandsmajs med specifikke ernæringsmæssige egenskaber i foderet til svinene, da de klimatiske forhold i området er gunstige for dyrkningen heraf.

Et traditionelt svineproduktionsområde

Svineopdræt har i flere århundreder spillet en vigtig rolle i Sud-Ouest. Talrige smågrisemesser og -markeder helt tilbage i Middelalderen vidner om denne opdrætstradition: Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, som i slutningen af det 19. århundrede blev udvidet til at omfatte Aveyron og Tarn.

I 1862 var de 3 departementer i Sud-Ouest (Dordogne, Corrèze og Aveyron) de 3 første franske departementer med svinebesætninger.

Svinekød har længe udgjort hovedparten af kødindtaget på landet i Sud-Ouest. Størstedelen af landbofamilierne havde deres gris, hvis slagtning om vinteren gav anledning til en stor familiefest og fest i nabolaget. Denne knowhow er blevet bekræftet med tiden. Alt fra svinekroppene blev udnyttet (lokalt forbrug, dernæst åbning mod markedet) til fersk kød og forarbejdning (saltet, tørret eller syltet i fedt). De traditionelle handlinger og opskrifter bruges stadig i landbofamilierne i Sud-Ouest.

Den lokale kulturarv vidner i høj grad om denne produktion og dette gamle forbrug af »Porc du Sud-Ouest« (lovtekster, litteratur, skrifter, kunstværker osv.).

Den traditionelle brug af hestetandsmajs med specifikke egenskaber i fodringen af grisene

Sud-Ouest er et historisk område for produktion af majs (89 % af den nationale produktion i 1930 og 41 % i dag). Med et udnyttet landbrugsareal, hvor der dyrkes majs, der er tre gange større end i de øvrige franske departementer, producerer det over 50 gange mere, end der er behov for til svineopdræt i Sud-Ouest.

Den type majs, der dyrkes i Sud-Ouest, er hovedsagelig hestetandsmajs, hvilket der er historiske årsager til, men det skyldes navnlig de klimatiske forhold i området, som er velegnede til denne sene sort, der kræver megen varme og fugtighed: høje temperaturer i hele vækstperioden og megen nedbør i løbet af sommeren. I Sud-Ouest er risikoen for temperaturer under de temperaturer, som de sene sorter har behov for, under 20 %, en acceptabel risiko for landmanden i dette geografiske område. Da udbyttet af den sene majs i øvrigt er 15-20 % højere end for de tidlige sorter, dyrker landmændene i Sud-Ouest udelukkende hestetandsmajs.

Hestetandsmajs har specifikke ernæringsmæssige egenskaber: En lav fugtighed ved høst (mellem 25 og 30 %) og et højt stivelsesindhold, der giver det et højt energiindhold (mellem 750 og 780 g/kg tørstof). Den er navnlig kendetegnet ved specifikke fedtstoffer bestående hovedsageligt af umættede fedtsyrer svarende til op til 60 % af de samlede fedtsyrer, herunder linolsyre (omega 6). Hestetandsmajs er ligeledes rig på E-vitamin (1,1-1,8 mg/g). Det er en kornart med et højt energiindhold.

5.2. Produktets egenart:

Kød med specifikke kvaliteter

Kød fra »Porc du Sud-Ouest« har en specifik sammensætning af fedt med et lavt indhold af mættede fedtsyrer (omkring 40 %) og et højt indhold af umættede fedtsyrer (næsten 60 %), der er essentielle for den menneskelige organisme, for kroppen kan ikke selv danne dem. De findes i såvel det subkutane fedt som i det intramuskulære fedt.

Linolsyre, der er en flerumættet fedtsyre, findes i størrelsesordenen 10-15 % af de samlede fedtsyrer i kødet.

Kød fra »Porc du Sud-Ouest« har ligeledes et relativt højt indhold af lipider (omkring 5,4 % af fedtsyrerne mod 3,8 % for almindeligt fransk svinekød), en behersket og optimal pH-værdi (mellem 5,5 og 6,2) og et højt indhold af E-vitamin (antioxydant). Resultaterne af sammenlignende analyser af Porc du Sud-Ouest og almindeligt fransk svinekød gennemført på fileter i januar 2011 viser et højere E-vitaminindhold i kød fra »Porc du Sud-Ouest« (0,16 mg/100 g) end i almindeligt fransk svinekød (0,13 mg/100 g), dvs. 15 % mere.

Disse specifikke fysisk-kemiske karakteristika, som kødet har, har betydning for dets organoleptiske egenskaber og giver kød, der er kendt for sin saftighed, mørhed og intense svag ved tilberedning.

Kødets saftighed og mørhed varierer med den mængde lipider og vand, det indeholder, og navnlig med dets vandabsorptionsevne. Lipidindholdet er højst i kød fra »Porc du Sud-Ouest«, linolsyre medfører vægttab hos overvægtige, og muliggør således en bedre vandabsorption, som også fremmes af pH-værdien, der ligger inden for området (5,5-6,2).

Ved tilberedning har kød fra »Porc du Sud-Ouest« en intens smag. Lugt og smag, der svarer til de lugt- og smagsmæssige indtryk ved indtagelsen, afhænger hovedsageligt af lipiddelen og af kødets pH-værdi. Lipolysen og oxyderingen af de flerumættede fedtsyrer medfører, at der dannes simple sekundære molekyler, der er årsagen til den mere intense smag end ved almindeligt svinekød og den intense lugt, som produkterne har ved tilberedningen og spisningen.

Smag og lugt afhænger ligeledes af frigivelsen af molekyler under modningen, der kun finder sted ved en bestemt pH-værdi, og som svarer til den, der er fastsat i varespecifikationen BGB for »Porc du Sud-Ouest«.

Forbrugeren sætter pris på denne forskel.

Desuden er kød fra »Porc du Sud-Ouest« mere rødt end almindeligt fransk svinekød. Kødets farve afhænger af mængden af myoglobin.

Det høje indhold af E-vaitamin i kød fra »Porc du Sud-Ouest« forsinker kødets tab af den røde farve ved opbevaring på grund af E-vitaminets beskyttende virkning i forhold til oxyderingen af myoglobinet.

Det ydre fedtlag og det intramuskulære fedt findes i tilstrækkelig mængde og er hvidt.

Traditionen med opdræt af tungere grise fra »Porc du Sud-Ouest« end almindelige franske grise.

De grise, der produceres i Sud-Ouest, har altid været tungere end almindelige franske grise. Slagteresultaterne fra 2010 viser et gennemsnit på 91,71 kg slagtevægt for en almindelig fransk gris mod gennemsnitligt 94,03 kg for »Porc du Sud-Ouest« (dvs. en gennemsnitlig levende vægt på 121 kg).

Denne tradition for opdræt af tungere grise førte i 1967 til indførelsen af et noteringsområde Sud-Ouest for at tage højde for handel med grise opdrættet i Sud-Ouest. Denne Sud-Ouest-notering, der omfatter tungere slagtekroppe fra »Porc du Sud-Ouest«, anerkendes i Rådets forordning (EØF) nr. 2112/69 af 28. oktober 1969 (EFT af 29.10.1969). En differentieret betalingsordning for svineslagtekroppe fra Sud-Ouest, der er en arv fra denne Sud-Ouest-notering, er stadig gældende i dag og offentliggøres stadig af Service des Nouvelles des Marchés (markedsnyhedstjenesten).

Berømt kød fra »Porc du Sud-Ouest«

Den dobbelte tradition med produktion af en tungere gris, som fodres med majs, har ført til, at producentsammenslutningerne forsøger at udnytte og »beskytte« deres produkt ved kollektivt at tilrettelægge deres udbud. Kvalitetsindsatsen for »Porc au grain du Sud-Ouest« (kornopfedede grise fra Sud-Ouest), som blev indledt af Interprofession Porcine d’Aquitaine i 1980'erne, har ført til, at det i 1989 opnåede et Label Rouge, som giver svinekød fra Sud-Ouest en reel »status«.

»Porc du Sud-Ouest« indgår i videreførelsen af dette skridt og frembyder de samme egenskaber som Label Rouge-kornopfedede grise fra Sud-Ouest: Foderet er kendetegnet ved en stor andel af majs og korn, og kødets egenskaber opfylder de samme fysisk-kemiske og visuelle kriterier. De samme krav, men dog endnu strengere, gælder desuden i forbindelse med sortering og valorisering af slagtekroppene.

Lige fra starten og til nu har indsatsen »Porc du Sud-Ouest« haft stor succes. Herom vidner artikler i pressen og opskrifter i dagblade og specialtidsskrifter siden 1991, antallet af aktører, der er involveret i denne indsats (1997/2010) og internetsider helliget produktet. På grund af denne indsats og dens omdømme har »Porc du Sud-Ouest« et velkendt ry.

Det omdømme, som kød fra »Porc du Sud-Ouest« har, er blevet fasttømret i årenes løb, og det er fortsat rigtig godt. Det udmønter sig i, at forbrugerne spontant vælger det, idet de klart foretrækker det, finder det væsentlig forskelligt fra almindeligt fransk svinekød og er parate til at betale mere for det.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Et foder på basis af hestetandsmajs som årsag til kødets særlige egenskaber

Området Sud-Ouest har de særlige kendetegn, at det er et traditionelt svineproduktionsområde, og at det har en lang tradition for at bruge hestetandsmajs med specifikke ernæringsmæssige egenskaber i foderet til svinene, da de klimatiske forhold i området er gunstige for dyrkningen heraf.

Omfanget af dyrkningen af hestetandsmajs i Sud-Ouest har gjort det muligt at fremme brugen heraf i opfedningsrationen: Den udgør minimum 30 % af foderrationen for »Porc du Sud-Ouest« fra den 12. leveuge. Denne ration skal desuden indeholde minimum 1,1 % linolsyre. Det er denne indtagelse af et foder, der har et højere energiindhold og er mere rig på linolsyre på grund af tilstedeværelsen af en stor andel af hestetandsmajs, der giver kødets dets særlige egenskaber: En specifik sammensætning af fedtet med et lavt indhold af mættede fedtsyrer og et højt indhold af umættede fedtsyrer, et relativt højt lipidindhold og et højt indhold af E-vitamin.

Det er således blevet påvist i talrige undersøgelser, at de fysisk-kemiske egenskaber ved svinekød, idet svin er enmavede dyr, hænger nøje sammen med grisens foderrations fysisk-kemiske egenskaber, idet foderrationen på grund af den høje andel af hestetandsmajs har et højt indhold af linolsyre.

Hos enmavede dyr deponeres fedtsyrerne i foderet direkte i vævet uden nogen kemisk ændring i modsætning til det, der sker hos drøvtyggere, der mætter fedtsyrerne i foderet, hvorved de flerumættede fedtsyrer mister deres biologiske interesse (C. Dutertre, agronom).

Hos grisen har arten af fedtsyrer i foderet direkte indflydelse på sammensætningen af fedtsyrer i fedtvævet (Flanzy m.fl. 1970, Brooks 1971, Desmoulin m.fl. 1983, Rhee m.fl. 1988, Virkningerne af lipidindholdet i foderet på sammensætningen af fedtsyrer i skinke hos den tunge gris, Pantaleo m.fl., 1999).

Den eksterne tilførsel af flerumættede fedtsyrer, som indtages af »Porc du Sud-Ouest«, genfindes i dens fedtvæv (Courboulay og Mourot 1995, Warmants m.fl. 1999, Courboulay m.fl. 1999). Dette underbygges i øvrigt klart af ADASEO's forsøgsresultater 1994-2000.

Med hensyn til slagtekroppens lipidsammensætning er det således fastslået, at fedtsyreprofilen i vævet og navnlig i fedtvævet hænger nøje sammen med sammensætningen af fedtsyrer i foderet.

En undersøgelse gennemført af ADAESO (Association pour le Développement Agro-Environnemental du Sud-Ouest) har vist, at et foder med 30 % hestetandsmajs (minimum i varespecifikationen) sikrer de særlige egenskaber ved »Porc du Sud-Ouest«.

Vi kan således konkludere, at de berømte særlige egenskaber ved kød fra »Porc du Sud-Ouest« (rød farve, saftighed, mørhed, intens smag) hovedsagelig skyldes en lokal knowhow blandt opdrætterne i Sud-Ouest, som viderefører lokale skikke ved at opfede en tungere gris med hestetandsmajs, og den meget specifikke kvalitet af hestetandsmajs med hensyn til sammensætningen af fedtsyrer.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCPorcduSudOuest31012012.pdf

(1) EUT L 93 af 31.3.2006, s. 12.